74-vuotiaana menehtyneen näyttelijän perhe kertoi suru-uutisesta torstaina.

Alkuperäisissä Tähtien sota -elokuvissa rakastettua Chewbacca-hahmoa näytellyt Peter Mayhew on kuollut. 74-vuotiaan Mayhew’n poismenosta kertoo hänen perheensä Twitter-päivityksessä.

Perheen mukaan Mayhew kuoli läheistensä ympäröimänä kotonaan Yhdysvaltojen Texasissa viime tiistaina.

Lausunnossa perhe sanoi Mayhewn antaneen kaikkensa tunnetuimmalle roolilleen, joka näkyi huippusuosituissa elokuvissa. Karvaista wookieta esittäneestä Mayhewistä ei elokuvissa näy paljon sinisiä silmiä enempää, mutta työlle omistautuminen paistaa niiden lisäksi Chewbaccan juoksemisesta, jalkajousen käytöstä sekä suun ja karvaisen pään hienovaraisista liikkeistä.

Perheen mukaan monista Mayhewn kanssanäyttelijöistä, kuten Chewbaccan kumppania Han Soloa näytelleestä Harrison Fordista, muodostui myöhemmin tämän hyviä ystäviä.

– Hänelle Star Wars -perhe tarkoitti niin paljon suurempaa kuin roolia elokuvassa. Tuolloin alkaneet tuttavuudet kehittyivät ystäviksi ja perheenjäseniksi, joita hän rakasti läpi seuraavien vuosikymmenten, lausunnossa todetaan.

Brittisyntyinen Mayhew keksittiin Chewbaccan rooliin osittain sen vaatiman suurikokoisuuden vuoksi. 2,21 metriä pitkä Mayhew työskenteli 1970-luvulla lontoolaisessa sairaalassa, kun tuottaja Charles Schneer löysi hänet elokuvamaailmaan.

Mayhew’n ensimmäinen rooli oli sivuosa vuonna 1977 Sinbad ja tiikerinsilmä -fantasiaseikkailussa. Samana vuonna ensi-iltansa sai myös ensimmäinen Star Wars -elokuva, joka tuli mullistamaan näyttelijän elämän.

Peter Mayhew Chewbaccana yhdessä näyttelijä Harrison Fordin kanssa vuonna 1977 ensi-iltansa saaneessa Tähtien sota -elokuvassa.­

Tähtien sodan lisäksi Mayhew esiintyi Chewbaccana myös trilogian jatko-osissa Imperiumin vastaisku ja Jedin paluu. Vuonna 2005 Mayhew palasi rooliin elokuvassa Tähtien sota: Episodi III – Sithin kosto.

Vuonna 2015 Mayhew nähtiin vielä kerran roolissaan elokuvassa Star Wars: The Force Awakens. Perheen mukaan tuolloin jo pyörätuolissa istunut Mayhew taisteli itsensä seisomaan ja esittämään Chewbaccaa vielä kerran.

Roolin peri Mayhewlta suomalainen Joonas Suotamo. Mayhewn perheen mukaan tämä osallistui vielä Suotamon valmentamiseen seuraajakseen legendaarisen roolin esittäjänä.

2,21-metrinen Mayhew liikkui viimeiset vuotensa pyörätuolilla mutta taisteli silti itsensä takaisin Chewbaccan rooliin vuonna 2015.­

Alkuperäisissä Tähtien sota -elokuvissa Luke Skywalkeria näytellyt Mark Hamill kuvaili Twitter-viestissään rakasta ystäväänsä ”lempeimmäksi jättiläiseksi, suureksi mieheksi jonka sydän oli vielä suurempi, ja joka sai hänet aina iloiseksi.

– Olen kiitollinen yhteisistä muistoistamme ja parempi ihminen vain siksi että tunsin hänet, Hamill kirjoitti.

Perheen mukaan Mayhew’n hautajaiset on tarkoitus järjestää 29. kesäkuuta. Star Wars -elokuvien faneille on luvassa oma muistotilaisuus joulukuussa Los Angelesin Empire Con -tapahtumassa.